TIZI WEZZU– Yefka uwali n Tizi Wezzu, Mohammed Bouderbali, ass n letniyen, lameṛ n ubeddu n lebni n webrid agerɣiwan gar Tewrirt Meɣɣren (taɣiwant n Laṛebɛa n Ayt Iraten) d Wayt Yanni, yernu yella-d waya i lmend n terzi-nnes ɣef tdayṛa n Laṛebɛa n Ayt Iraten.
Asenfar-a d win aydeg ssefran ad ssiherwen abrid-a yernu ad reẓmen aḥirc d amaynu n 6 n yikilumitren seg-s, yernu ḥazen-as-d 24,7 n yimelyunen n yidinaṛen.
Tuqqna-a tamaynut gar tdayṛiwin n Laṛebɛa n Ayt Iraten d Wayt Yanni ad tessifses tiddit n walzazen d yemdanen yernu ad tesnegmu ambaddel adamsan gar yiɣerman yemgerraden n temnaḍt-a, ɣef wakken ay d-yenna.
Aḥric-a d win ara yesneqsen daɣ akud yernu ad iserreḥ tiddit deg temnaḍt-a, am wakken ara yessenqes lḥeṛs ɣef webrid aɣelnaw wis 15 s wesɛeddi n yemseddayen ɣef webrid aɣelnaw 30 d webrid aɣelnaw 30A, yernu ad yessenqes daɣ waya aɛzal ɣef yiɣerman ubɛiden n temnaḍt-a, ɣef wakken ay d-yessefhem unemhal adigan n yimahilen inagduden.
Yerẓem daɣ uwali abrid agerɣiwan yeqqnen Laṛebɛa n Ayt Iraten ɣer Tizi Ṛaced, d abrid ɣezzifen 3 n yikilumitren yernu yesqam-d 26,8 n yimelyunen n yidinaṛen.
Deg tezri-nnes, yerẓem daɣ Mass Bouderbali aɣellet n tanawt n 6 n yisakalen n Teṛmist n Umesni Amdinan d Udumdinan n Tizi Wezzu (ETUSTO) i lmend n usselhu n umeẓlu i lfayda n yemsiklen.
kab_Latn kab_Latn kab_Latn kab_Latn kab_Latn kab_Latn